Diari Oficial de la Generalitat Valenciana


Sumari del DOGV 5744, del 17-04-2008 (2008/4330)

RESOLUCIÓ de 10 d'abril de 2008, de la Conselleria d'Infraestructures i Transport, per la qual es crea la Comissió de Valoració Documental.
-------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2008/04/10/(1)/dof/vci/html**

### Dades del document

Número de DOGV
:   5744

Data del DOGV
:   17-04-2008

Secció del DOGV
:   I. DISPOSICIONS GENERALS

Número del document
:   2008/4330


Data del document
:   10-04-2008

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Conselleria Infraestructures i Transport
    * arxiu
    * tractament de la informació
    * reglament intern
    * legislació

RESOLUCIÓ de 10 d'abril de 2008, de la Conselleria d'Infraestructures i Transport, per la qual es crea la Comissió de Valoració Documental. [2008/4330]  
La Llei 4/1998, d'11 de juny, de la Generalitat, de Patrimoni Cultural Valencià, crea, en l'article 85, la Junta Qualificadora de Documents Administratius. Segons la llei correspon a esta l'estudi i el dictamen de les qüestions relatives a la qualificació, la utilització, la integració en els arxius, l'exclusió d'estos i la inutilitat administrativa dels documents.  
Amb posterioritat, la Llei 3/2005, de 15 de juny, de la Generalitat, d'Arxius, determina les directrius bàsiques quant a la naturalesa, la composició i les funcions de la Junta Qualificadora de Documents Administratius. Precisament, entre les seues funcions destaca l'estudi de les taules de valoració documental que es presenten, per a emetre el corresponent dictamen preceptiu i vinculant, on es propose la conservació permanent de la documentació i el seu ingrés en els arxius històrics o bé la seua eliminació per la seua inutilitat administrativa i cultural. El mateix article 11 de la Llei d'Arxius establix que es podran crear les comissions de valoració documental que es consideren necessàries per a l'elaboració de les taules de valoració documental.  
Les previsions legals anteriors han sigut desplegades pel Decret 189/2005, de 2 de desembre, del Consell de la Generalitat, pel qual es regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics. En el capítol III, relatiu a la valoració de la documentació i, concretament, en l'article 13, s'establix que els diferents departaments de l'administració de la Generalitat crearan les seues pròpies comissions de valoració documental, mitjançant una resolució del titular del departament per a elaborar les propostes de les taules de valoració documental dels documents i les sèries documentals generades per les unitats administratives pròpies, de les entitats de dret públic amb personalitat jurídica pròpia dependents d'estos, de les persones juridicoprivades vinculades a estos en el capital o la dotació dels quals participe majoritàriament la Generalitat, i de les persones privades, físiques o jurídiques, gestores de servicis públics de competència d'aquells, pel que fa als dits servicis.  
A la vista dels antecedents exposats es fa necessària la creació de la Comissió de Valoració Documental, de la conselleria d'Infraestructures i Transport, i es complixen els mandats normatius en els termes que s'arrepleguen en esta resolució:  
Primer  
Es crea la Comissió de Valoració Documental de la conselleria d'Infraestructures i Transport, com a òrgan col·legiat de caràcter tècnic, la funció de la qual és l'elaboració de les propostes de taules de valoració documental referents als documents i a les sèries documentals generades per les unitats administratives corresponents, per a presentar-les a la Junta Qualificadora de Documents Administratius.  
La Comissió de Valoració Documental elaborarà les propostes de les taules de valoració documental de les sèries documentals generades per les unitats administratives de la conselleria, de les entitats de dret públic amb personalitat jurídica pròpia dependents d'esta, de les persones juridicopriva­des vinculades a esta, en el capital o la dotació dels quals participe majoritàriament la Generalitat, i de les persones privades, físiques o jurídiques, gestores de servicis públics de competència de la conselleria d'Infraestructures i Transport, pel que fa als dits servicis.  
L'elaboració de les propostes de taules de valoració documental es realitzarà per la Comissió de Valoració Documental a iniciativa pròpia o a petició dels òrgans responsables de les sèries documentals. La realització dels expedients de les propostes de taules de valoració s'executarà en les unitats administratives amb la col·laboració del tècnic arxiver. No podrà accedir al corresponent arxiu cap sèrie documental que, prèviament, no s'haja aprovat la corresponent proposta de la taula de valoració documental. Es qualificarà i es valorarà només la documentació original, i correspondrà presentar l'oportuna proposta a l'òrgan que conserve la documentació original.  
Segon  
La Comissió de Valoració Documental de CIT estarà formada per:  
a) Presidència: el titular de la Secretaria General Administrativa.  
b) Vicepresidència: el/la cap de Servici de Documentació i Publicacions  
c) Secretaria: el/la tècnic/a responsable de l'Arxiu Central de la conselleria d'Infraestructures i Transport.  
d) El titular del Servici de Gestió Administrativa a què està adscrit directament l'Arxiu Central de la conselleria, o tècnic/a en qui delegue.  
e) El titular del Servici d'Informàtica, o tècnic/a en qui delegue.  
Els membres de la Comissió podran delegar la representació i el vot.  
La Comissió de Valoració Documental, quan l'assumpte així ho exigira, podrà convocar representants d'altres òrgans i d'ens públics i privats adscrits o dependents de la conselleria d'Infraestructures i Transport, amb veu i sense vot. En estos casos, l'assistència serà obligatòria.  
Així mateix, la Comissió de Valoració Documental podrà requerir l'assessorament que considere necessari per a la millor realització de les seues funcions.  
València, 10 d'abril de 2008.- El conseller d'Infraestructures i Transport: Mario Flores Lanuza.


Còpia Permalink ELI